
O Volapükaflens Löfik! 


Mödikans vakenons tü dil at yela. Sol nidon e dabinos pöt 
gönik ad juitön topis difik da vol. 


Egetob potakadi de Vicifal Caraco, kel vakenom su nisul : 
Santorini (Grikän). Penom obe sökölosi:- 


„Glidis flenik de nisul „Santorini,” kel binon 
ret volkana, kel äsplodon za ün yel 1500-id 
bü Kristus. Dil zänik nisula änepubon 
disi mel. Mifät et älanon bo eli „Platon” ven 
äpenom dö eleän „Atlantid.” 


E fino kleilükom nemi nisula : Santorini < Santo Rini < Santa Irini 
<x jisaludan „Eirini” = püd saludik. 


Id egetom potakadi de flen Schlemminger, kel visitom zifi 
Tallinn (Lestiyän). Penom obe, das binos täv degfolid, keli 
edunom lù län at. Kleilüko binon län, keli löfom vemo. 


Gasedili obas edunob gölikumo ka kösömiko, bi ob it 
otävob suno lü zif Scarborough su melajol lofüdik Lingläna ad 
lifädön vakeni len mel. 


Valikosi Gudikün Ole ed Olikanes 


sedom L 
ot 


VII:50:2005 
GRAMATAGUL 


Balan reidanas obsik fövom säki oka: „Danis sedob ole demü 
kleilùkam tefù pasetatim värba. Ab sagoy, das in Volapük 
dabinos fütütüratim in paset. Atos jinos obe netikavik. Binos-li 
jenöfo so? 





Lesi!  Cedob, das Volapük binon pük bevünetik soelik, kel 
dalabon tikamagoti somik. Panemon pasetofütüratim värba. No 
dabinon in pük rigik fa el Schleyer, ab revidan Volapüka, hiel Arie 
de Jong äcedom, das tikamagot somik äbinon zesüdik ad jonön 
bosi, keli püks bevünetik votik no äkanons fomälön. 


Ad lölöfiko suemön pasetofütüratimi, mutoy lelogön pasetatimi 
värba äs vol votik, kel dabinon flanù presenatim. Ekö sam 
gudik:- 


„Älogof menis magodas vönädik in fabriköps 
mödik läna, ed äbinof us tiko kobü ons. 
Ifidoy gödo in dom; anu ävobons in fabriköp ad 
gaenön moni nemödik; poso ögekömons dönu 
ini dom ad fidön. Äjinos ofe, das lif äbinädon 
te me fid e vob.” 





At binon konotil lölöfiko in paset. Labobs pasetatimi kösömik 
(medü el ä-); täno labobs „plu-ka-pasetatimi” (medù el i-); 
lätiküno labobs timi fütürik in paset at (medü el ö-). Valikos in 
paset! 


Sekü atos, pasetofütüratim pagebon te in paset! Neai pagebon 
in presenatim!! Pöloy if värbs, kels dugedons värbatimi at no 
binons in pasetatim. Jenöfo ereidob lartügis, kö värbatim at 
pegebon ko värbs presenatimik, ab atos no binos verätik. 


Memolös, begö! das pasetofütüratim pagebon te me värbs in 
pasetatim! 


VII:51:2005 
LUP E KAPAR 


Lup älogon kapari, kel äbäläton 
Koteniko su kliv mu skapik, 
Kiöpo stonils japikün bapik 
Ya ätegons ga gluni lölik; 

Kisi dunön, bi veratiko päbäton! 


Ävokädon kapare: „Nu nexänolös! 
Isio kö yerb grünikün 
Glofon bundano, äsi jönikün, 
Ko smek stunabik, gudikün! 

E me vög laodik vokon: „Kömolös!” 


Ab kapar löpo no pemoton ädelo. 
Älülogon donio lü lup faemik. 
„Nu sevob ya kodi ga verik! 

No nitedon ole fidi obik, 

Ab bälidi ola: saunob is löpo! 


X Yyyy yyyyy% 
DÖ NÖGS E NÄNS 


Man smalikün at se Lisladän, Nögs gokas valöpo pafidons, 

Kela fat, id om, binom nän, Ab famülans in län at vo pidons, 
Ävilom nenzogo gutön gladeti; Das panögons ma mödots, 
Äbinom vi! koldik, täno fladeti To mödikanas cödots, 

Viskida ädrinom se Danän. E bridans in tef at no gidons. 


© © © © © © 0 0 Q 
Cödolöd dugani kondötü sökanef. 


Suäm gretöfa binon gidid. 


VII:52:2005 
VERAT POTÜVON FINO 


In zif ela Vladimir älödom tedan yunik nemü Ivan Acsionov, kel 
ädalabom selidöpis tel e domi bal. Äbinom man gudälik labü herem 
zenablonik e krugülik. Äkanitom gudiko ed äplidom ad kosädön ko 
votikans. 


. Ün del bal hitüpa, tedan yunik at esludom ad tävön lü yelamaket. 
Äsä äglidom famülanis, matan oka äsagof ome: 


„O Ivan, no tävolös, begö! lü maket. Begob oli, no tävolös usio! 
Dü neit at elogob oli in drim. 


Smililölo, el Ivan äropom ofi: 
„Suemob oli, o matan oba: töbol oli, das ojuitob obi tuvemo . . . ” 


„No, no binos somo — ägespikof läd - Igo ob no sevob kikodo töbob 
obi. Ab dù neit at elogob oli in drim äsä älüvol zifi. Herem ola 
piköton e kap ola äbinon gedik, äs largent. Binos mimalaloged.” 


El Ivan äsmililom mödo. 


„Güö!! Äsagom. „Ekö malaloged gudik. Sinifos, das olabob 
gaenäti gudik e tedi legudik. Binolös läbik, begö! Oblinob ole e 
ciles legivotis jönik.” 


Ed esagölo osi, iprimom tävi oka. 


Itävom fagoti saido luniki ve veg ven ikolkömom tedani votik, keli 
äsevädom. Isludoms ad lifädön neiti kobo in lotidöp. Ifidoms ed 
idrinoms mödo, poso igoloms lü bed in cems tel nilädik. 


El Acsionov älöädom oki ai göliko. Ägalikom seko bü gödalulit ed 
ävilom frutidön stomi gudik ad fövön tävi okik. Ägalükom i bökani, 
kel idugom omi jù lotidöp, ed äbüdom ome ad stömön jevodi. 
Äpelom lotidöpani ed älüvom. Itävom fagoti saidik vega, täno 


ästopom tö bötädöp ad takädön, i ad fidön jevodi. Tü fidedadüp, 
äseadom oki dis priel, äbonedom fidedi e büä idünoy omi su tab, 
äsumom gitari oka ed äprimom ad pledön. 

Süpo älilom su süt noidi klokas. Klüliko ätefon calani seimik. 
Vab, fa jevods kil petiröl, änükömon ini yad ninik. Anexänom mu 
spidiko pösod, fa soldats tel pedugädöl. 


Lükömölan at nulik älogom züo, täno älükömom fümäliko lü el 
Acsionov. 


„Kim binol-li?” äsäkom omi ön mod groböfik e sevärik. „E kiöpao 
binol-li?” 


El Acsionov ägespikom plütiko, täno älüükom: 


„Ed anu, das sevol valikosi tefü ob, vilol-li drinön bovüli tieda ko 
ob?” 


Ab calan iprimom dönu ad bespikön omi. 


„Kiöpo elifädol neiti? Äbinol-li soaliko? No äbinol-li ba sogü 
tedan? Elogol-li omi tü göd at? E kikodo elüvom so vifiko?” 


Kikodo ai dönu äsäkoy ome säkis valik et? El Acsionov no 
äkanom suemön osi. Äsagom verati balugik, täno äsäkom: 


„Ab kikodo besäkol-li obi somödo? Binob ni ravan ni sasenan. 
Tävob demü tedods oba. Kisi sinifon-li säkis valik at? 


Calan ävokädom soldatis. 
„Binob poldan,” äsagom, „e, if besäkob oli, dabinon kod mu fefik. 
Aneito tedan, kel älödom näi cem ola, pedeadükom. Kiöpo binol-li 


päkem olik? O soldats! sädütolsöd oni ome, sukolsöd valöpo! 


Soldats änügoloms ini cem kö äbinons päkemi e sakela 


VII:54:2005 


Acsionov. Ämaifükoms päkemi ed äsukoms valöpo. Süpo 
poldacalan äsetirom se sak ela Acsionov neifi. 


„Lü kin ledutonzli neifi at?” 


El Acsionov änilikom lù om. Neif se sak oma äbinon me blud 
pestenöl. Ti äsevälöfikom. 


„E blud at? Lio plänol-li osi” äfövom calan. 


„7 El Acsionov ävilom gespikön, ab no äkanom tuvön vödis. 
Astötom: Ob... no sevob ...neif at... ob... no sevob ... no 
leduton lü ob! 


„Agödo” äsagom mu seväriko calan, „tedan pätuvom deadik su 
bed. Nek, plä ol, äkanom dunön somikosi. Yan lotidöpa päfärmon 
ninao. Ol äslipol jenöfo in cem nilädik. Ed anu, ekö in sak ola neif 
me blud pestenöl. Kuradö! koefolöd miduni ola! Moni liomödik 
etifol ome?” 


El Acsionov äyulom, das no äbinom ok it, das neai plu ilogom 
tedani sis tim fideda kobik, das ruabs jölmil, kelis ituvoy in sak 
äledutons oke, e das neif ko blud pestenöl no äleduton oke. Ab vög 
oma äprimon ad dremön, logod oma äpaelikon äsif vero äbinom 
döbikan it. Koap lölik ela Acsionov ädremon. 


Poldacalan äbüedom tanön omi e dugön omi ini vab. Päjedom 
ninio äs midunan; nams e futs oma päjänädons. El Acsionov 
däsperik äbekrodon oki ed ädrenom. 


Valikos, kelosi ädalabol pämosumon ome: mon e päkem, e 
päblinom ini zif, kö päfanäböpom. Vüo, seivid tefü om pädunon in 
»Vladimir” — lomazif oma, ed ituvoy, das äbinom man gudälik. In 
tef at alikans äbaicedons. Pos seivid at, el Acsionov päsedom ad 
pacödön tefü sasen tedana zifila „Rianzan” äsi tefü tifot ruabas 
dudegmil. 

(Reti konota at kanoy reidön in gasedil mula balidkömöl) 

VISIT LÜ ZIF „SOUTHEND” 
Fa hiel John Redgwell 








Pötü motedadätazäl jimatana obik, ätävobs lü zif 
»„Southend-len-Mel (Linglän). Büä ämatikobs, ävisitobs suvo 
zifi at. Dü cilüp oba ävisitob oni ko pals obik. Toä mödikos 
ecenon, ye zif blibon zif ot, keli ai enolob; jenöfo zif ot, keli pals 
obik, igo lepals obik, äsevons. 


„Southend” dalabon melaponi lunikün vola lölik. Trenil 
vaibon menis vegü melapon, äsi dönuo lü melajol. Dü yels büik 
träm ädunon otosi. Jenöfo dü lif lepalas obik, äbinons träms 
da zif lölik. Nu nog logoy nibudis nennufik, kels vaibons 
visitanis vegü süt len melajol. Ven äbinob cil, äplidob vemo ad 
tävön in nibuds somik. 


Ünü yels mäldegs visitans ti valiks ägolons lü el 
»Kursaal.” Vöd at sinifon Deutänapüko „Sanalecemi,” ab el 
»„Kursaalľ” in zif Southend no binon sanalecem ma siäm geböfik. 
Binon legad kö binons muadadins valasotik. Äbinon mu 
pöpedik bü Krig Volik Telid, äsi dü cilüp oba, ven äkanoy lilön 
vögi oka me tonodatanöms, ini kels äpladoy könädis. Ün tim et 
mens nemödik ädalabons tonodatanömis lönik. Ünü yels 
mäldegs in el „Kursaal” id äbinon „Mön Deada.” Mans yunik 
äābemonitons motoralesaikulis zü mön penditik vemo vifiko. 
Sekü atos, anikans pädeidoms. Bü yels anik, el „Kursaal” 
pifärmükon, ab anu dönu maifon. 


Ünü mayul jenon flitömajov. Flitöms laodik flitons love 
zif ä love melajol, e mutoy färmükön lilis fa doats, dat no 
sudikoy! 


To cens mödik, „Southend-len-Mel” blibon zif ot, keli 
äsevons lepals obik. Nog kanoy remön koanafitis lä buigils len 
melajol u tävön me bot lü jol provina „Kent” u lü Nisul 
»Canvey.” Va binoy yunik, va bäldik, kanoy juitön ai deli 
in zif „Southend.” 


VILS 05 





LAPÄNANS 


Lapänans, u els „samerna,” nemi kelik buükons (ed at binon 
nem calöfik), elödons geiliko in topäds nolüdapovik in Norgän, Svedän, 
Suomiyän e Sibirän sis rutim. | penemons „Lindiyans Skandinäna,” bi 
jenav oka labon mödikosi kobädo ko lindiyans. 


Vönaoloveiko Lapänans äbinons nomads - äsökons renis 
sosus ets ägolons se lefots, kiöp älödons dü nifüp, jü bels, kiöp älödons 
dü hitüp. 


Adelo dabinons te Lapänans za kilmil, kosid kelas binon 
renibrid. Mödikünans onas lifons äs ret Svedänans, ab Lapänans 
getons tatayufi ad dakipön püki oka, kel panemon eli „samiskan,” äsi 
kulivi okik, samo: klots kölöfik okas. 


Ab renibrid penulädükon. Anu geboy nifavabis, flitömis e 
radioni. Büo Lapänans äkosididons okis de renis oksik. Sekü atos, 
katastrof ela „Chernobyl 1986” id äbinon katastrof ones. | rens, i 
nulüdot oka pävenenons fa stralamikodab. Ünü mul yanula yela 1994 
imutoy deidön renis 188.000, bi äninädons eli Celsium 127 tu mödiki. 
Ab dalaboy nog speli. Ninäd ela celsium eläsikon vifikumo ka 
itäxetons jäfüdisevans, do lecedoy, das säkäd tefü ninäds geilik ela 
celsium odabinon nemuiko jü yel 2015. 


STOCKHOLM 


Cifazif „Stockholm” penemon el „Venezia Skandinäna.” Jilautan 
„Selma Lagerlöf” äbepenof eli „Stockholm” as „zif, kel floton su vat.” 
„Stockholm” topon su nisuls degfol bevü Lofüdamel ed el „Mälaren, ” lak 
kilid gretikün Svedäna. 


Kiöpio goloy in „Stockholm” no binoy fago de vat e bots. Vat 
binon so klinik, das kanoy päskarön salmi e svimön in zänod zifa. Dü 
nifüp vat solidikon ünü mul za bal. Ekö vat, nisuls e bels, kels mekons 
eli „Stockholm” zifi jönik somik. Nem votik ela „Stockholm” binon 
„Mälardrottningen,” sevabo „Jiregan Laka Mälaren.” Anu zif labon 
lödanis balionas bal e laf. 








